
PARLAMENTUL ROMÂNIEI

CAMERA DEPUTAŢILOR
	 COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti 24.11.2009               

   Pl -x  583 /2009                     


AVIZ
asupra propunerii legislative pentru modificarea şi completarea articolului 250, alin. (1), pct. 19 din Legea nr. 571 din 22 decembrie 2003 privind Codul Fiscal
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu Propunerea legislativă pentru modificarea şi completarea articolului 250, alin. (1), pct. 19 din Legea nr. 571 din 22 decembrie 2003 privind Codul Fiscal, trimisă cu adresa nr. Pl-x 583 din 9 noiembrie 2009 şi înregistrată cu nr. 31/1046 din 9 noiembrie 2009.

Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră decizională. 

Senatul, în calitate de primă Cameră sesizată, a respins propunerea  legislativă la data de 3 noiembrie 2009.
Potrivit prevederilor art.61 din Regulamentul Camerei Deputaţilor, republicat, Comisia a dezbătut iniţiativa legislativă în şedinţa 24 noiembrie 2009.
Propunerea legislativă are ca obiect de reglementare modificarea art. 250 alin.(1) pct. 19 din Legea nr. 571/2003 privind Codul fiscal, cu modificările şi completările ulterioare, în sensul scutirii de la plata impozitului a clădirilor aflate în folosinţa organizaţiilor de pensionari.
Membrii Comisiei au examinat propunerea legislativă supusă avizării, expunerea de motive, avizul favorabil al Consiliului Legislativ nr. 615/4 iunie 2009 şi punctul de vedere al Guvernului transmis prin adresa nr. 1807/17 iulie 2009 prin care nu susţine adoptarea propunerii legislative.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a acestei iniţiative legislative, întrucât propunerea legislativă conduce la micşorarea veniturilor bugetelor locale, determinând influenţe financiare asupra bugetului general consolidat.
Totodată, iniţiatorii nu au avut în vedere dispoziţiile art. 15 alin. (1) din Legea privind finanţele publice nr. 500/2002, cu modificările şi completările ulterioare, care prevede că “ În cazurile în care se fac propuneri de elaborare a unor proiecte de acte normative a căror aplicare atrage micşorarea veniturilor sau majorarea cheltuielilor aprobate prin buget, trebuie să se prevadă şi mijloacele necesare pentru acoperirea minusului de venituri sau creşterea cheltuielilor”.
În raport de obiectul şi conţinutul reglementării,  propunerea legislativă face parte din categoria legilor ordinare. 
                  VICEPREŞEDINTE,                                              SECRETAR,

                    Florin IORDACHE                                        Gabriel ANDRONACE
Consilier, 
Iuliana Fuiorea

